35 dood in stormloop by Soleimani se begrafnis | Netwerk24
07 Januarie 2020 13:07
Minstens 35 mense is Dinsdag in Iran dood en 48 beseer in ’n stormloop by genl.maj. Kassem Soleimani se begrafnisstoet.
Soleimani en nog sewe mense is Vrydag dood nadat pres. Donald Trump van Amerika toestemming vir ’n lugaanval in Bagdad in Irak gegee het.
Volgens die Iranse media is etlike mense wat Soleimani se begrafnis in sy tuisstad Kerman bygewoon het, in die stormloop dood, berig Sky News.
Iran het ná die aanval wraak op Amerika gesweer.
’n Senior amptenaar in Teheran het Dinsdag gesê Iran oorweeg 13 opsies om Soleimani se dood te wreek.
Die media in Iran berig minstens 35 mense is by die begrafnis dood, terwyl 48 mense beseer is. Foto: Reuters
Genl. Hossein Salami, hoof van Iran se Revolusionêre Wag, het Dinsdag aan begrafnisgangers belowe Iran sal hard terugslaan.
“Ons sal ons wraak neem. Harde en definitiewe wraak,” het Salami gesê, terwyl talle begrafnisgangers die Iranse vlag geswaai en “Amerika moet sterf” geskree het.
Update - Iranian state television reports 35 people have been killed and 48 others have been injured in a stampede which erupted at the funeral procession for major-general Qassem Soleimani in the city of Kerman in Iran
— Sky News Breaking (@SkyNewsBreak) January 7, 2020
Ali Sjamkhani, voorsitter van Iran se veiligheidsraad, sê daar is 13 wraakscenario’s en selfs die swakste opsie sal ’n geskiedkundige nagmerrie vir Amerika inhou.
Soleimani se lyk is sedert Vrydag se lugaanval deur stede in Irak en Iran geneem.
Talle begrafnisgangers het “Amerika moet sterf” by genl.maj. Kassem Soleimani se begrafnis geskree.Foto: Reuters
Die Irakse parlement het Amerika Maandag aangesê om sy troepe uit Irak te verwyder. Trump weier egter.
“Ons het ’n buitengewoon duur lugmagbasis daar. Dit het ons miljarde dollars gekos om dit te bou. Ons sal nie padgee voordat hulle ons daarvoor terugbetaal nie,” het Trump gesê.
Daar was egter Maandag verwarring oor of Amerika uit Irak gaan padgee nadat ’n brief wat oënskynlik van die Amerikaanse weermag kom, aan Irak gestuur is om te bevestig dat Amerika uit Irak sal padgee.
Genl.maj. Kassem Soleimani se lyk is sedert Vrydag deur stede in Iran en Irak geneem. Foto: Reuters
Mark Esper, Amerika se minister van verdediging, het egter omstreeks ’n uur nadat die brief gestuur is, gesê Amerika sal nie uit Irak padgee nie en dat hulle die brief ondersoek.
“Ek weet nie wat die brief is nie. Ons probeer uitpluis waar dit vandaan kom en wat dit behels, maar daar is nie ’n besluit geneem om uit Irak pad te gee nie,” het Esper aan joernaliste gesê. – Reuters
Meer oor: Kassem Soleimani | Amerika | Iran
Opperleier van Iran in trane wyl derduisende in Teheran rou
Kenners: ‘Dood van Iranse leier het alles verander’
Soleimani: Kom hier ’n oorlog?